Mieliekoekies met stroopspek 'n pittige kosplesier | huiskok
Mieliekoekies met stroopspek 'n pittige kosplesier
Om 'n mielie van 'n stronk af te eet is 'n genot wat net deur een ding oortref word – om dit gerooster van die kole af, bedruip met botter van die stronk af te eet.
Maar wat as jy nie vars mielies het nie. Dan is mieliekoekies die troos, 'n onderskatte eetplesier wat jou na wonderlike smaakbestemmings kan neem. Maar kom ons staan net vir 'n oomblik stil by die naam mielie. Die Amerikaners praat van corn, ons praat van mielies – 'n naam wat ver terug uit die Middelnederlandse woord 'mili' kom, wat weer van die Portugees milho, afkom. Dit weer kom waarskynlik van die Latynse mille, meervoud mil(l)ia, "duisend(e)", na aanleiding van die duisende saadkorreltjies in 'n aar van 'n graangewas. Van Riebeeck het dit milie of mily gespel wanneer hy oor mielies geskryf het.
Stapel die mieliekoekies op vir flair.
Mieliekoekie-stapel met stroopspek
Hierdie mieliekoekie is soos 'n Vrystater en Meksikaan wat saamkuier. As jy'n Thailander ook wil nooi, maak die maklike soet-rissie-doopsous daarby.
1 blikkie geroomde soetmielies
1 blikkie mieliepitte of 1 koppie vars mieliepitte
2 eiers, liggies geklits
1 salot of ½ ui, fyngekap (opsioneel)
Bruismeel, sowat 250 ml
Groot knypie rooipeper (cayenne)
2,5 ml fyn koljander
2, 5 ml fyn komyn
Olie vir braai.
12 stroke ontbytspek, in helfte gesny
goue stroop, moskonfyt of esdoringstroop
Metode: Roer alles saam, moenie oormeng nie. Gooi nog bietjie bruismeel by as die mengsel te slap is. Verhit net genoeg olie in pan om vlak lagie te vorm. Braai koekies aan elke kant goudbruin en dreineer op kombuispapier.
Stroop-spek: rangskik spekstroke in die pan en gooi bietjie water (ja water) oor. Laat die water wegkook en die spek stadigaan bruin word. Wanneer dit beide kante goudbruin is, gooi 'n eetlepel goue stroop, moskonfyt of esdoringstroop by en laat oor lae hitte braai tot goed verglans en bros. Vir ekstra Meksikaanse byt sit 'n mespunt rissievlokkies by die stroop.
Opdiening: Stapel hopies van 2 of drie opmekaar. Tussen die lagies plaas die vulsel van jou keuse sit, soos gerasperde kaas en die stroopspek. Ook lekker daarby is gekerfte tamatie, fyngemaakte avokado en peperige rocketblare.
Selfgemaakte soet rissie doopsous
As jy dit voorsit met die soet rissie doopsous, voeg kruie by die mieliekoekie-beslag: 2 fyngekapte sprietuie en 45 mℓ vars, gekapte pietersielie en of vars koljander.
3 groot rooi chilies, fyngekap
250 ml rysasyn (of 1/2 k appelasyn verdun met 1/2 k water)
190 g suiker (omtrent driekwart koppie
1 groot knoffelhuisie, gekap
Gooi in kastrolletjie, roer oor lae hitte tot suiker gesmelt is. Kook dan vir 5 minute of tot dit 'n ligte stropie vorm. Haal van die hitte af en laat afkoel.
Mielies van Verlange
Mielies het so 'n diep invloed op ons koskultuur. Hou hierdie spasie dop, want ek gaan vir die volgende paar weke die mieliekultuur uit alle hoeke bekyk. Ek sit byvoorbeeld my soektog voort na 'n resep vir mieliebrood in 'canned fruit' blikkies gebak, nav hierdie briefie van my kosvriendin Zahn Puren Cilliers:
"Hi, Errieda, ek kom van Kroonstad af. My oorlede moeder, Elza, het altyd 'n streepsak propvol groenmielies van die boere present gekry. Ek onthou dat my ma die heerlikste mieliebroodjies in "canned fruit" blikkies gebak het. Sulke ronde broodjies wat sy weer in haar Northern stoompotjies warm gestoom het en met botter en "Golden Lion" gouestroop vir ons op 'n Sondagaand, nadat sy as orreliste in die NG kerk op die dorp orrel gespeel het, vir aandete voorgesit het. Ek smag na daai mieliebrood! Het jy nie dalk 'n resep daarvoor nie?"
So, as jy 'n resep het – e-pos vir my by errieda@edtpr.co.za.
Dankie dat jy kom inloer het. Volg gerus ook my Huiskok radiopraatjies Woensdagoggende op RSG om 9h30.